**ກ່ຽວເລື່ອງ: ທວງເອົາເງີນຄືນ**

**ຂຽນເຫດການຂອງຄະດີໂດຍຫຍໍ້:**

 ໃນເບື້ອງຕົ້ນ ຂ້າພະເຈົ້າ ນາງບຸນທັນ ລັກປະສິດ (ຈຳເລີຍ) ໄດ້ສະເໜີຂາຍທີ່ດິນຢູ່ບ້ານສັງຄະໂລກ ຈຳນວນ 2 ຕອນ, ຈາກນັ້ນ ທ້າວເພັດຈຳພອນ ຂຸນດາລາ + ທ້າວແສງວົງຈິດ ຢາງວິໄລ (ໂຈດ) ຈື່ງໄດ້ຕົກລົງຊື້ທີ່ດິນທັງສອງຕອນດັ່ງກ່າວ ເປັນມູນຄ່າ 9,600,000 ບາດຖ້ວນ ຕາມສັນຍາຊື້-ຂາຍດິນ ເລກທີ 01/ສຄລ ລົງວັນທີ 08/01/2012, ຫຼັງຈາກຝ່າຍໂຈດໄດ້ຈ່າຍເງີນງວດທີ່ສອງໄປແລ້ວແມ່ນໄດ້ໃຫ້ຝ່າຍຜູ້ຂາຍທີ່ດິນນັ້ນມ້າງເຮືອນ ແລະ ຍົກຍ້າຍອອກ ເພາະທາງຝ່າຍຜູ້ຊື້ໄດ້ທຳການບຸກເບີກເອົາດິນມາຖົມ ແລະ ປັບໜ້າດິນໃຫ້ພຽງຈຳນວນໜື່ງ, ພາຍຫຼັງການຈ່າຍເງີນຄົບ 3 ງວດ ຕາມສັນຍາຊື້-ຂາຍດິນ ຂ້າພະເຈົ້າໄດ້ມອບໂອນກຳມະສິດທີ່ດິນຈຳນວນ 2 ຕອນນັ້ນໃຫ້ພວກກ່ຽວ (ຝ່າຍໂຈດ) ເປັນທີ່ຮຽບຮ້ອຍ ໂດຍຜ່ານການຈົດທະບຽນສານ, ເສຍພາສີທີ່ດິນຕ່າງໆ ຕາມຂັ້ນຕອນທີ່ທາງຂັ້ນເທິງໃຫ້ປະຕິບັດຢ່າງຄົບຖ້ວນສົມບູນ.

 ຕໍໍ່ມາທາງຝ່າຍ (ໂຈດ) ໄດ້ຂຽນຄຳຮ້ອງຟ້ອງຂື້ນມາຍັງສານປະຊາຊົນແຂວງຫຼວງພະບາງເພື່ອ ທວງໃຫ້ນາງບຸນທັນ (ຈຳເລີຍ) ສົ່ງເງີນຄ່າດິນ ຈຳນວນ 5,952,055 ບາດ ຄືນໃຫ້ແກ່ ຝ່າຍ (ໂຈດ).

 ອີງຕາມເນື້ອໃນໃບຄຳແກ້ຟ້ອງ ສະບັບລົງວັນທີ 10 ທັນວາ 2015 ຂອງນາງບຸນທັນ (ຈຳເລີຍ) ໃນເດືອນມັງກອນ ປີ 2012 ຕົນໄດ້ຕົກລົງຂາຍທີ່ດິນ ຈຳນວນ 2 ຕອນ ຕັ້ງຢູ່ບ້ານສັງຄະໂລກ, ເມືອງຫຼວງພະບາງ, ແຂວງຫຼວງພະບາງ ໃຫ້ແກ່ ທ້າວເພັດຈຳພອນ ຂຸນດາລາ + ທ້າວແສງວົງຈິດ ຢາງວິໄລ (ໂຈດ) ຄື: ຕອນທີ່ 1 ມີເນື້ອທີ່ 263 ຕາແມັດ ຕາມໃບຕາດິນເລກທີ 217, ລົງວັນທີ 12 ກັນຍາ 2003 ອອກຊື່ນາງບຸນທັນ (ຈຳເລີຍ) ແລະ ຕອນທີ່ 2 ມີເນື້ອທີ່ 1 ເຮັກຕາ 5868 ຕາແມັດ ຕາມໃບຕາດິນເລກທີ 223, ລົງວັນທີ 12 ກັນຍາ 2003 ອອກຊື່ນາງບຸນທັນ (ຈຳເລີຍ) ໃນມູນຄ່າ 9,600,000 ບາດ ໂດຍທີ່ ທ້າວເພັດຈຳພອນ ຂຸນດາລາ + ທ້າວແສງວົງຈິດ ຢາງວິໄລ (ໂຈດ) ແມ່ນໄດ້ຮັບຮູ້ຂອບເຂດ, ເຫັນດິນທັງສອງຕອນ ແລ້ວ ພວກຕົນໄດ້ຕົກລົງເຮັດສັນຍາຊື້-ຂາຍດິນ ເລກທີ 01/ສຄລ ລົງວັນທີ 08/01/2012 ໂດຍຜ່ານອໍານາດການປົກຄອງຂັ້ນບ້ານ ແລະ ໄດ້ໂອນກໍາມະສິດດິນທັງສອງຕອນນັ້ນໃຫ້ເປັນຊື່ ທ້າວເພັດຈຳພອນ ຂຸນດາລາ + ທ້າວແສງວົງຈິດ ຢາງວິໄລ (ໂຈດ) ເປັນທີ່ຮຽບຮ້ອຍ ໂດຍຜ່ານການຈົດທະບຽນສານ, ເສຍພາສີທີ່ດິນຕ່າງໆ ຕາມຂັ້ນຕອນທີ່ທາງຂັ້ນເທິງໃຫ້ປະຕິບັດຢ່າງຄົບຖ້ວນທຸກປະການ. ທ້າວເພັດຈຳພອນ ຂຸນດາລາ + ທ້າວແສງວົງຈິດ ຢາງວິໄລ (ໂຈດ) ໄດ້ຮ້ອງຟ້ອງຕົນຂື້ນມາຍັງສານປະຊາຊົນແຂວງຫຼວງພະບາງ ເພື່ອໃຫ້ຕົນສົ່ງເງີນຄ່າດິນຄືນ ຈຳນວນ 5,952,055 ບາດ ຊື່ງວ່າດິນຕອນທີ່ສອງ ຕາມໃບຕາດິນ ເລກທີ 223, ລົງວັນທີ 12 ກັນຍາ 2003 ມີເນື້ອທີ່ຕົວຈິງ 5868 ຕາແມັດ ຂາດຫາຍໄປ 1 ເຮັກຕາ ນັ້ນຕົນແມ່ນບໍ່ຮັບຮູ້ເນື່ອງຈາກວ່າ: ໃບຕາດິນທັງສອງຕອນນັ້ນເປັນໃບແຂບຄຳຊື່ງແມ່ນອົງການລັດກໍ່ຄືຫ້ອງການຄຸ້ມຄອງທີ່ດິນ ແລະ ເຮືອນເປັນຜູ້ອອກໃຫ້, ການຂາຍດິນແມ່ນຂາຍຍົກທັງສອງຕອນເປັນມູນຄ່າ 9,600,000 ບາດ, ການທີ່ ທ້າວເພັດຈຳພອນ ຂຸນດາລາ + ທ້າວແສງວົງຈິດ ຢາງວິໄລ (ໂຈດ) ໄດ້ຮ້ອງຟ້ອງທວງໃຫ້ຕົນສົ່ງເງີນຄ່າດິນຄືນ 5,952,055 ບາດ ແມ່ນພວກ ກ່ຽວ (ຝ່າຍໂຈດ) ເປັນຜູ້ຄິດໄລ່ເອງໂດຍເອົາມູນຄ່າເງີນ 9,600,000 ບາດ ມາຫານໃຫ້ເນື້ອທີ່ທັງໝົດຂອງສອງຕອນ ໂດຍຕົກເປັນ 595 ບາດ ຕໍ່ ຕາແມັດ ຈາກນັ້ນແມ່ນໄດ້ເອົາ 595 ບາດ x 10,000 ຕາແມັດ (1 ເຮັກຕາ) ຈື່ງຕົກເປັນເງີນປະມານ 5,952,055 ບາດ ຊື່ງການຂາຍຂອງຂ້າພະເຈົ້າແມ່ນໄດ້ຂາຍຍົກດິນໝົດທັງສອງຕອນໂດຍບໍ່ໄດ້ລະບຸໃນສັນຍາການຊື້ຂາຍເປັນຕາແມັດ ຕາມສັນຍາຊື້-ຂາຍດິນ ເລກທີ 01/ສຄລ ລົງວັນທີ 08 ມັງກອນ 2012 ສັນຍາດັ່ງກ່າວນັ້ນແມ່ນເຮັດຂື້ນດ້ວຍຄວາມພໍໃຈ, ເຮັດດ້ວຍຄວາມບໍລິສຸດໃຈຈາກທັງສອງຝ່າຍ ໂດຍຜ່ານອຳນາດການປົກຄອງທຸກຂັ້ນ ແລະ ຖືກຕ້ອງຕາມກົດໝາຍທຸກຢ່າງຕາມແຕ່ລະຂັ້ນຕອນຂອງການມອບໂອນກຳມະສິດທີ່ດິນ ແລະ ເສຍພາສີອາກອນຕ່າງໆເປັນທີ່ຮຽບຮ້ອຍ.

 ມາເຖິງວັນທີ່ 10 ສິງຫາ 2016 ສານປະຊາຊົນແຂວງຫຼວງພະບາງ ຄະນະສານແພ່ງ ໄດ້ອອກ ຄຳສັ່ງອາຍັດຊັບ ສະບັບເລກທີ 088/ຂຕ.ພ ລົງວັນທີ 10 ສິງຫາ 2016 ໂດຍໄດ້ອາຍັດທີ່ດິນ ແລະ ເຮືອນ ຕັ້ງຢູ່ບ້ານສັງຄະໂລກ,​ ເມືອງຫຼວງພະບາງ, ແຂວງຫຼວງພະບາງ ແລະ ບັນຊີເງີນຝາກຢູ່ທະນາຄານການຄ້າຕ່າງປະເທດລາວ ສາຂາແຂວງຫຼວງພະບາງທັງໝົດ ຈຳນວນ 5 ບັນຊີ.

**ບັນຫາທີ່ບໍ່ພໍໃຈຕໍ່ຄຳຕັດສິນຂອງສານຂັ້ນຕົ້ນພ້ອມດ້ວຍເຫດຜົນ ແລະ ຫຼັກຖານອ້າງອີງ.**

1. **ຄຳສັ່ງອາຍັດຊັບດິນ ແລະ ເຮືອນ ເລກບັນຊີເງີນຝາກທະນາຄານການຄ້າ ທັງໝົດ ຈຳນວນ 5 ຕາມເອກະສານ ເລກທີ 088/ຂຕ.ພ ລົງວັນທີ 10 ສິງຫາ 2016 ນັ້ນເຫັນວ່າບໍ່ສອດຄ່ອງເພາະວ່າເມື່ອອາຍັດຊັບທັງໝົດນັ້ນເຮັດໃຫ້ຂ້າພະເຈົ້າແມ່ນບໍ່ມີເງີນໃຊ້ຈ່າຍລ້ຽງຊີບຊີວິດປະຈຳວັນ ເພາະຂ້າພະເຈົ້າເປັນປະຊາຊົນບໍ່ໄດ້ເຮັດທຸລະກິດຄ້າຂາຍຫຍັງ, ຊິໃຫ້ຂ້າພະເຈົ້າມັດທ້ອງມັດໃສ້ໄວ້ໄດ້ບໍ? ຖ້າເປັນພວກທ່ານເດຊິເຮັດຈັງໃດຖ້າພວກທ່ານຕົກຢູ່ໃນສະພາວະເຊັ່ນຂ້າພະຈົ້ານີ້.ການຊື້-ຂາຍຂ້າພະເຈົ້າກໍ່ເຮັດຖືກຕ້ອງຕາມກົດໝາຍຕາມລະບຽບການຂອງຂັ້ນເທິງວາງອອກທຸກຂັ້ນຕອນ.**

**ບັນຫາທີ່ຈະສະເໜີໃຫ້ສານຂັ້ນເທິງລົບລ້າງພິຈາລະນາ**

1. **ສະເໜີໃຫ້ສານຂັ້ນເທິງລົບລ້າງຄຳສັ່ງອາຍັດເລກບັນຊີເງີນຝາກທະນາຄານການຄ້າ ຈຳນວນ 1 ບັນຊີຄື: 057120000949886001 ອອກຊື່ ນາງບຸນທັນ ລັກປະສິດ.**

ດັ່ງນັ້ນ, ຈື່ງສະເໜີຮຽນມາຍັງທ່ານຊ່ວຍຄົ້ນຄວ້າພິຈາລະນາໃຫ້ຄວາມເປັນທໍາຕາມກົດໝາຍແກ່ຂ້າພະເຈົ້າດ້ວຍ.

ຮຽນມາດ້ວຍຄວາມເຄົາລົບນັບຖືເປັນຢ່າງສູງ

ທີ່............................................ວັນທີ.................................

 ລາຍເຊັນຜູ້ຮ້ອງຂໍອຸທອນ